Imtella' Marzu 16, 2021 - Aġġornata 16 Ta' Marzu, 2021 3:49pm Rapport: Mario Micallef Il-breakwater ta' Buġibba se jinbena mill-ġdid biex is-servizz ta' trasport bil-laneċ mil-Belt, Tas-Sliema u l-Kottonera jiġi estiż sa San Pawl il-Baħar. Mal-proġett se jsiru faċilitajiet ta' terminal għal dawn il-passiġġieri. Friska mit-tlestija tal-bini ta' breakwater ġdid f'Tal-Qrejten f'Marsaxlokk, it-Taqsima Marittima ta' Infrastructure Malta ġiet inkarigata mill-Ministeru għat-Trasport, Infrastruttura u Proġetti Kapitali biex tippjana l-bini mill-ġdid tal-breakwater ta' Buġibba. Il-breakwater il-ġdid se jkun fih 180 metru, itwal minn dak li hemm bħalissa, u se jipprovdi kenn akbar għad-dgħajjes tas-sajd u għal bastimenti żgħar oħra rmiġġjati fiż-żona. Se jkun fih ukoll faċilitajiet biex miegħu jorbtu laneċ tal-passiġġieri, bit-tir li jservi ta' post ġdid fis-servizz ta' trasport bil-baħar li s'issa jgħaqqad l-Belt, Tas-Sliema u l-Kottonera. Infrastructure Malta qed tipproponi wkoll il-bini ta' moll ta' 37 metru fin-naħa tat-tramuntana tal-breakwater biex joffri kenn akbar u rmiġġ aktar sigur f'kundizzjonijiet ta' temp differenti. Qed ikun propost li l-iskall li hemm tinbena mill-ġdid. Fuq l-art ħdejn il-breakwater, se jinbena terminal żgħir li joffri kenn għall-passiġġieri li jkunu qed jistennew il-lanċa u mnejn jixtru l-biljetti tal-vjaġġ. Fit-tnedija tal-proġett, il-Ministru Ian Borg qal li l-bini mill-ġdid ta' dan il-breakwater se jkun ir-raba' faċilita' li Infrastructure Malta qed tiżviluppa għall-passiġġieri tal-laneċ. "Konvint li b'dan l-investiment se noffru trasport alternattiv, trasport nadif u aktar sostenibbli. Inneħħu aktar karozzi minn fuq it-toroq għax in-nies jagħżlu li jivjaġġaw aktar bil-baħar. Dan l-investiment se jgħinna nottjenu dawn il-miri li l-gvern irid li jwettaq." Il-Ministru Ian Borg irrefera għall-fatt li dan l-aħħar tħabbar li s-suq tal-fast ferries ser ikun liberalizzat u mill-1 ta' Ġunju operaturi ta' trasport bil-baħar se jkunu jistgħu jibdew jipprovdu servizz ta' fast ferry bejn il-Port il-Kbir u l-Port tal-Imġarr, f'Għawdex.